Hagfræðistofnun Háskóla Íslands telur óljóst hvort þjóðhagslegur ábati sé meiri af sölu raforku um sæstreng en til stóriðju . Ráðgjafahópur stjórnvalda leggur til frekari rannsóknir á arðsemi strengs og að viðræður hefjist við Breta um málið . Forstjóri Landsvirkjunar lýsti því yfir í fyrra að lagning sæstrengs gæti verið eitt stærsta viðskiptatækifæri sem Íslendingar stæðu frammi fyrir . Það er fyrst og fremst lagning strengs milli Íslands og Bretlands sem fimmtán manna ráðgjafarhópur á vegum iðnaðarráðherra hefur nú skoðað . Ragnheiður Elín Árnadóttir iðnaðarráðherra segir í fréttum Stöðvar 2 að nú verði farið yfir efni skýrslu hópsins og framhaldið síðan ákveðið . Kjarninn í samhljóða ályktun ráðgjafahópsins er að , þótt vísbendingar séu um að strengur gæti orðið arðbær , þyrfti að afla frekari upplýsinga til að fá úr því skorið . Hagfræðistofnun Háskóla Íslands segir raunar óljóst hvort þjóðhagslegur ábati af sölu raforku um sæstreng sé meiri eða minni en sölu til stóriðju , og segir frekari rannsóknir nauðsynlegar . Ráðgjafahópurinn leggur til að viðræður hefjist við bresk stjórnvöld og þarlend orku - og dreififyrirtæki um fyrirkomulag eignarhalds á strengnum og um verðlagningu orkunnar og segir Gunnar Tryggvason , formaður ráðgjafahópsins , að þessir tveir þættir séu forsenda þess að vinna nákvæmara arðsemismat . Í skýrslunni eru einnig reifaðar áhyggjur vegna umhverfisáhrifa , eins og að strengur kalli á fleiri virkjanir . Gunnar segir að þótt virkja þurfi meira sé það ekki mikið í stóra samhenginu , því meginhluti orku fyrir sæstrenginn muni koma vegna betri nýtingar umframorku og vegna aflstækkunar í virkjunum . Herði Arnarsyni , forstjóra Landsvirkjunar , þykir mest um vert að ráðgjafahópur fulltrúa allra þingflokka , sveitarfélaga , aðila vinnumarkaðarins , orkufyrirtækja og náttúruverndarsamtaka skuli vera sammála um að halda áfram að skoða málið . Það sé mjög ánægjulegt enda afar mikilvægt að um svo flókið mál ríki breið sátt .